**Teemu Metso** (s. 23. elokuuta 1985 Oulu) on suomalainen entinen jääkiekkopuolustaja. Hän oli kahden suunnan puolustaja, jonka vahvuuksiin kuului laukaus, ylivoimapelaaminen ja johtajuus. Metso pelasi kaudella 2010–2011 Oulun Kärpissä 14 SM-liigaottelua tehden yhden syöttöpisteen ja keräten kymmenen jäähyminuuttia. Suurimman osan urastaan hän pelasi kuitenkin Mestiksessä ja Ruotsin alemmissa sarjoissa.

Ura
---

Metso oli Oulun Kärppien kasvatti. Hän teki lokakuussa 2005 kaksivuotisen sopimuksen heidän SM-liigajoukkueensa kanssa. Metso ei kuitenkaan tehnyt sopimuksensa aikana liigadebyyttiään. Kauden 2005–2006 hän pelasi kokonaan A-nuorissa, jotka voittivat SM-hopeaa keväällä 2006. Kauden 2006–2007 Metso puolestaan pelasi Mestistä Kajaanin Hokissa. Hän siirtyi joukkueeseen syyskuussa 2006 aluksi toistaiseksi voimassa olevalla sopimuksella. Metso pelasi joukkueessa kauden loppuun ja teki runkosarjan 42 ottelussa tehot 0+4=4. Hän voitti Mestiksen-mestaruuden keväällä 2007.

Kesäkuussa 2007 Metso teki sopimuksen Mikkelin Jukureiden kanssa. Hän voitti kauden 2007–2008 päätteeksi Mestis-pronssia ja teki jatkosopimuksen joukkueen kanssa huhtikuussa 2008. Kausi 2008–2009 oli Metsolle kolmas Mestiksessä, mutta hän teki ensimmäisen Mestis-maalinsa vasta silloin. Metsolla oli ennen Mestis-uransa avausmaalia takanaan 83 runkosarja- ja 16 playoff-ottelua. Hänen avausmaalinsa jäi kuitenkin kauden ainoaksi ja runkosarjassa syntyivät yhteensä tehot 1+5=6. Metson tehomerkintä +10 oli Jukureiden paras. Huhtikuussa 2009 hän teki taas vuoden mittaisen jatkosopimuksen Jukureiden kanssa. Vaikka Metso pelasi kaudella 2009–2010 vain 25 runkosarjaottelua, hän teki yhden kauden piste-ennätyksensä tehoilla 5+5=10.

Kaudeksi 2010–2011 Metso palasi Ouluun ja siirtyi Mestiksen nousijajoukkue Kiekko-Laserin riveihin. Hän nousi joukkueen varakapteeniksi. Metso teki SM-liigadebyyttinsä 23. syyskuuta 2010 Pelicansia vastaan. Hän keräsi debyyttiottelussaan kaksi jäähyminuuttia ja sai jääaikaa 13.47 minuuttia. Yhteensä Metso pelasi Kärpissä 14 runkosarjaottelua tehden yhden syöttöpisteen.

Metso teki keväällä 2011 vuoden sopimuksen Ruotsin I-divisioonassa pelanneen Asplöven HC:n kanssa. Joukkue ei noussut Kvalserienin päätteeksi HockeyAllsvenskaniin, mutta sai sarjapaikan kaudeksi 2013–2014, kun Borås HC joutui väistymään sarjasta taloudellisista syistä. Metso jatkoi joukkueessa myös Allsvenskanissa, mutta hänellä oli vaikeuksia saada peliaikaa. Asplöven myikin hänet tammikuussa 2013 sarjatasoa alemmas I-divisioonan Kiruna IF:ään. Saman vuoden elokuussa Metso kertoi Twitterissä lopettavansa pelaajauransa 27-vuotiaana.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2006–2007 | Hokki | Mestis | 42 | 0 | 4 | 4 | 28 | 7 | 0 | 0 | 0 | 8 |
| 2007–2008 | Jukurit | Mestis | 41 | 0 | 7 | 7 | 16 | 9 | 0 | 0 | 0 | 0 |
| 2008–2009 | Jukurit | Mestis | 39 | 1 | 5 | 6 | 47 | – | – | – | – | – |
| 2009–2010 | Jukurit | Mestis | 25 | 5 | 5 | 10 | 16 | – | – | – | – | – |
| 2010–2011 | Kiekko-Laser | Mestis | 25 | 4 | 6 | 10 | 18 | – | – | – | – | – |
|  | Kärpät | SM-liiga | 14 | 0 | 1 | 1 | 10 | – | – | – | – | – |
| 2011–2012 | Asplöven HC | Ruotsi I | 35 | 11 | 12 | 23 | 22 | – | – | – | – | – |
| 2012–2013 | Asplöven HC | Allsvenskan | 33 | 0 | 2 | 2 | 10 | – | – | – | – | – |
|  | Kiruna IF | Ruotsi I | 8 | 1 | 0 | 1 | 2 | – | – | – | – | – |
| 1 kausi | yhteensä | SM-liiga | 14 | 0 | 1 | 1 | 10 | – | – | – | – | – |
| 5 kautta | yhteensä | Mestis | 172 | 10 | 27 | 37 | 125 | 16 | 0 | 0 | 0 | 8 |

Lähteet
-------

* Teemu Metso The Internet Hockey Databasessa (englanniksi)
* Teemu Metso Eurohockey-sivustolla (englanniksi)
* Teemu Metso *Elite Prospects*. Everysport Media Group AB.  (englanniksi)
* Teemu Metso Jatkoaika.comissa (Internet Archive)

### Viitteet

1. ↑  Kemppainen, Jesse: Haastattelussa Teemu Metso  5.1.2009. Mikkelin Jukurit. Viitattu 25.8.2013.
2. 1 2  EliteProspects
3. ↑  Kärpät solmi jatkosopimuksia  17.10.2005. Jatkoaika.com. Viitattu 27.9.2010.
4. ↑  Teemu Metso Hokin paitaan  15.9.2006. Jatkoaika.com. Viitattu 27.9.2010.
5. ↑  Teemu Metso Jukureihin, Kinos jatkaa  15.6.2007. Jatkoaika.com. Viitattu 27.9.2010.
6. ↑  Jukurit julkaisi runkoaan  23.4.2008. Jatkoaika.com. Viitattu 27.9.2010.
7. ↑  Jukurien joukkue alkaa hahmottua  30.4.2009. Jatkoaika.com. Viitattu 27.9.2010.
8. ↑  Kiekko-Laser avasi sopimushanansa  7.5.2010. Jatkoaika.com. Viitattu 27.9.2010.
9. ↑  Tilastot – SM-liiga  23.9.2010. SM-liiga. Viitattu 27.9.2010.
10. ↑  Metso vaihtaa Pohjanlahden yli *Jatkoaika.com*.  11.5.2011. Jatkoaika. Viitattu 17.9.2011.
11. ↑  Teemu Metso till Kiruna  15.1.2013. HockeyAllsvenskan AB.  Arkistoitu 22.1.2013. Viitattu 21.1.2013. (ruotsiksi)